A Bizottság 1749/2003/EK rendelete
(2003. október 2.)
az egyes tagállamokban a feldolgozási küszöbérték túllépését követően az egyes citrusfélék termelőinek nyújtott támogatás összegének a 2003/2004-es gazdasági évre vonatkozó csökkentéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1933/2001/EK bizottsági rendelettel [1] módosított, az egyes citrusfélék termelői részére közösségi támogatási rendszer bevezetéséről szóló, 1996. október 28-i 2202/96/EK tanácsi rendeletre [2], és különösen annak 6. cikkére,
mivel:
(1) A 2202/96/EK rendelet 5. cikkének (1) bekezdése az egyes citrusfélékre - a tagállamok között az említett rendelet II. mellékletével összhangban felosztott - közösségi feldolgozási küszöbértéket állapít meg. Az 5. cikk (2) bekezdése előírja, hogy amennyiben ezt a küszöbértéket túllépik, az említett rendelet I. mellékletében feltüntetett támogatás összegét minden olyan tagállamban csökkenteni kell, ahol a küszöbértéket túllépték. A feldolgozási küszöbérték túllépésének mértékét az azon gazdasági évet megelőző három gazdasági év vagy annak megfelelő időtartam alatt a támogatási rendszer keretében feldolgozott mennyiség átlagának alapján kell megállapítani, amelyre a támogatást meg kell határozni.
(2) A tagállamok a 350/2002/EK rendelettel [3] módosított, az egyes citrusfélék termelői részére közösségi támogatási rendszer bevezetéséről szóló 2202/96/EK tanácsi rendelet részletes alkalmazási szabályainak megállapításáról szóló, 2001. május 30-i 1092/2001/EK bizottsági rendelet [4] 23. cikke (1) bekezdésének c) pontjával összhangban közölték a támogatási rendszer keretében feldolgozott narancs mennyiségét. Ezen információ alapján megállapításra került, hogy a közösségi feldolgozási küszöbértéket 101966 tonnával túllépték. Ezen belül Olaszországra vonatkozó túllépést állapítottak meg. Ezért a narancsra vonatkozó támogatások a 2202/96/EK rendelet I. mellékletében feltüntetett összegét a 2003/2004-es gazdasági évre vonatkozóan Olaszországban 14,93 %-kal csökkenteni kell.
(3) A tagállamok az 1092/2001/EK rendelet 23. cikke (1) bekezdésének c) pontjával összhangban közölték a támogatási rendszer keretében feldolgozott grépfrút és pomelo mennyiségét. Ezen információ alapján megállapították, hogy a közösségi feldolgozási küszöbértéket 2286 tonnával túllépték. Ezen belül Görögország, Spanyolország, Franciaország és Olaszország lépte túl a küszöbértéket. Ezért a grépfrútra és a pomelora vonatkozó támogatásoknak a 2202/96/EK rendelet I. mellékletében feltüntetett összegét a 2003/2004-es gazdasági évre vonatkozóan Görögországban 19,83 %-kal, Spanyolországban 54,14 %-kal, Franciaországban 26,74 %-kal és Olaszországban 33,29 %-kal csökkenteni kell.
(4) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Olaszország esetében a feldolgozásra leszállított narancsra a 2202/96/EK rendelet alapján nyújtott támogatásoknak a 2003/2004-es gazdasági évre megállapított összegét e rendelet I. melléklete tartalmazza.
2. cikk
Görögország, Spanyolország, Franciaország és Olaszország esetében a feldolgozásra leszállított grépfrútra és pomelora a 2202/96/EK rendelet alapján nyújtott támogatásoknak a 2003/2004-es gazdasági évre megállapított összegét e rendelet II. melléklete tartalmazza.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. október 2-án.